KIRJALLINEN KYSYMYS P-1451/98

esittäjä(t): Peter Skinner (PSE) komissiolle

(7. toukokuuta 1998)

Aihe: Krysotiiliasbesti

Krysotiiliasbesti on kiellettävä kiireellisesti ja korvaavat aineet on todella tunnustettava kemiallisiin tekijöihin liittyvän (neuvoston äskettäin hyväksymän) direktiivin mukaisesti. Aikooko komissio nyt toimia ja esittää asianmukaisen ehdotuksen tällaiseksi kielloksi nykyisen puheenjohtajakauden aikana?

Komission jäsenen Martin Bangemanninkomission puolesta antama vastaus

(11. kesäkuuta 1998)

Arvoisan parlamentin jäsenen mainitseman työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä annetun neuvoston direktiivin 98/24/EY(1) nojalla työnantajan on varmistettava, että vaarallisesta kemiallisesta tekijästä työntekijöiden turvallisuudelle ja terveydelle työssä aiheutuva riski poistetaan tai vähennetään minimiin ja kyseiset aineet mieluiten korvataan vähemmän vaarallisilla aineilla. Asbesti on tunnettu karsinogeeni, ja sitä koskevista tiukemmista määräyksistä onkin säädetty työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetussa neuvoston direktiivissä 90/394/ETY(2) ja työntekijöiden suojelemisesta vaaroilta, jotka liittyvät asbestialtistukseen työssä, annetussa neuvoston direktiivissä 83/477/ETY(3), sellaisena kuin se on muutettuna neuvoston direktiivillä 91/382/ETY(4). Kyseiset säädökset muodostavat siten kokonaisuuden, jossa vaaditaan vaarallisten kemikaalien korvaamista muilla kemikaaleilla tai prosesseilla, jotka eivät ole yhtä vaarallisia.

Komissio ymmärtää erittäin hyvin jäsenvaltioiden ja muiden asianosaisten halun kieltää krysotiiliasbesti mahdollisimman pian. Komissio ottaa kuitenkin myös huomioon kiellon vastustajien esittämät vakavat epäilyt, jotka koskevat tieteellistä tietoa ja kiellon sosiaalisia ja taloudellisia seurauksia.

Jäsenvaltiot ja komissio ovat samaa mieltä siitä, että eräs keskeinen tieteellinen kysymys on vielä selvittämättä. Tämä koskee krysotiilin korvikkeisiin liittyvien suhteellisten riskien ja krysotiilin riskien välistä vertailua. Komissio on pyytänyt myrkyllisyyttä, ekomyrkyllisyyttä ja ympäristöä käsittelevää tiedekomiteaa tutkimaan asiaa ja antamaan siitä mahdollisimman pian lausunnon. Koska kyseessä on monimutkainen asia ja joistain korvikkeista on saatavilla vain vähän tietoja, tiedekomitea on ilmoittanut, että se ei ehkä pysty ilmoittamaan lopullista näkemystään ennen syyskuun 1998 loppua. Komissio odottaa myös korvaavien aineiden taloudellisista seurauksista tilatun tutkimuksen loppuraporttia. Raportin odotetaan valmistuvan kuukauden kuluessa.

Komissio ei ole vielä tässä vaiheessa päättänyt tehdä ehdotusta asbestin markkinointia ja käyttöä koskevasta uudesta lainsäädännöstä. Komissio on kuitenkin tehnyt useita aloitteita yhdessä Euroopan työturvallisuus- ja työterveysviraston kanssa varmistaakseen, että työntekijät altistuvat asbestille ja sen korvaaville aineille mahdollisimman vähän ja että työntekijät saavat riittävästi tietoa ja koulutusta kaikista kemiallisista aineista, joiden kanssa he joutuvat kosketuksiin työpaikallaan.

(1) EYVL L 131, 5.5.1998.

(2) EYVL L 196, 26.7.1990.

(3) EYVL L 263, 24.9.1983.

(4) EYVL L 206, 29.7.1991.